Heger, Eduard, podpredseda vlády a minister financií SR (2020-11-24):
Ďakujem veľmi pekne. Pán podpredseda, dámy a páni, sme v druhom čítaní o veľmi dôležitom zákone a môžem povedať, že aj tento zákon je tým, že sa prerokúva dnes a ak bude schválený, tak môžeme povedať, že je dňom dobrých správ. Ako dobre viete, my hovoríme ľuďom pravdu a takisto tomu bude aj pri tomto zákone. Čo sa týka samotného bankového odvodu, je dôležité, aby sme si pozreli trošku do bu... do minulosti, ako vôbec tento nástroj vznikal, na čo slúžil a aká bola vlastne presne jeho, by som povedal, budúcnosť v momente, keď vznikal. Bankový odvod sa zaviedol s účinnosťou od 1. januára 2012 a dobré je v tejto súvislosti si zapamätať práve to, že sa zaviedol dva roky po kríze, ktorá otriasla celým bankovým sektorom za našimi hranicami. Slovenský bankový sektor bol na Slovensku ťažko skúšaný. Isto si pamätáte ten problém, ktorý sme zažili na prelome tisícročí s bankami, ktorý stál Slovensko takmer 8 % HDP na to, aby sme sanovali tie škody, ktoré vlastne z, teda poviem, transformáciou bánk alebo tunelovaním bánk boli spôsobené. Čiže zavedenie bankového odvodu ako následok práve tejto ekonomickej krízy v roku 2008 a 2009 mala byť len akási prevencia pred budúcimi krízami. Tomu zodpovedalo aj uzákonené využitie bankového odvodu a bankový odvod mal byť použitý, citujem, „na krytie nákladov spojených s riešením finančných kríz v bankovom sektore a na ochranu stability bankového sektora Slovenskej republiky“. Čiže mali to byť vyslovene vybrané peniaze, ktoré sa zhromažďovali na špecifickom účte a mali byť použité iba v prípade potreby, a to, ako som povedal, na krytie nákladov spojených s riešením finančných kríz v bankovom sektore a na ochranu stability bankového sektora Slovenskej republiky. Toto bol dôvod, prečo vznikal. Tá, tá his... teda tá jeho budúcnosť v čase, keď vznikal, bola nastavená tak, že ako vznikol v roku 2012, tak bolo povedané, že keď sa naakumuluje najprv po 500 mil., tak bude postupne klesať na 0,2, po 700 mil. na 0,1 a po dosiahnutí jednej miliardy na 0,0. Lenže potom prišlo, prišlo k tomu bodu, že práve predstavitelia strany SMER pochopili, že keď sa im akumuluje takáto čiastka v rozpočte, tak im to dáva priestor na to, aby zvyšovali svoje výdavky, hoci v skutočnosti ich príjmy nerástli. Tomuto sa hovorí kreatívne účtovníctvo alebo aj politické divadlo. Čiže využívali vlastne tento, tento nástroj, ktorý mal vyslovene slúžiť na stabilizáciu a krytie nákladov spojených s riešením finančných kríz, využívali na to, aby si zvyšovali výdavky na svoje, keď tak poviem, roztopaše. Keď, keďže zistili, že tento nástroj dobre funguje, tak potom hľadali spôsob, ako predlžovať vlastne životnosť tohto nástroja, tak aby si naďalej mohli práve počas tých úrodných rokov vyjedať rozpočet aj na úkor týchto akože príjmov, čo v skutočnosti príjmy do rozpočtu nikdy neboli, pretože to bola len špecificky suma určená práve na takéto účely. Druhá novela v roku 2016 zaviedla, že mimoriadny odvod 0,4 v štvrtom štvrťroku 2016 skončí a pôjde na 0,2 % v rokoch 2017 až 2020 a tam skončí. Toto bola novela vlády Roberta Fica, takže dobre vieme, že v skutočnosti už tento rok mal vlastne bankový odvod končiť ako nástroj. Aj to už bolo predĺženie toho pôvodného zámeru, a to len preto bolo predĺžené, že im to vyhovovalo na krytie ich zvyšovaného, zvyšovaných výdavkov. To presne sa aj udialo, ale stala sa ešte jedna vec navyše, ktorá sa podarila práve nám pri rokovaní s bankovým sektorom. Tá, preto hovorím, že je to deň dobrých správ, pretože sa podarilo vyrokovať s bankami, že tá naakumulovaná suma vo výške 1,3 mld. je podstatne vyššia, ako je nevyhnutná, a preto sa nám podarilo práve túto jednu miliardu eur, ktorá v skutočnosti bola peniaze, peniaze bánk, využívať na rozvojový fond Slovenska, aby sme mohli vlastne investovať do projektov, ktoré pomôžu ozdraviť, obnoviť Slovensko. Toto je tá najväčšia výhra, ktorá, ktorá sa podarila, a zároveň na druhej strane sa podarilo vyrokovať, že banky naďalej budú nechávať vo svojich súvahách 0,2 %, aby mohli vlastne mať vyššiu aj kapitálovú dispozíciu pre potreby slovenského trhu. Takže jednoznačne sme predstavili omnoho efektívnejší nástroj, ktorý na jednej strane neškrtí, neškrtí ten finančný trh a nespôsobuje nestabilitu, zároveň štát sa neskrýva za nejaké vyššie príjmy, ktoré v skutočnosti nie sú jeho, aby mohol si zvyšovať výdavky, čiže opäť prichádza omnoho väčšia transparentnosť. Zároveň máme miliardu eur k dispozícii, túto dostal do vienka štát, aby mohol investovať do rozvojových projektov, a zároveň ostáva na súvahách bánk tá suma 0,2 %, ktorá v konečnom dôsledku zvýši kapitál pre slovenský trh a tým pádom aj zníži cenu peňazí na slovenskom trhu. Takže toto je najväčšia, najväčšia výhoda, preto som rád, že sme v druhom čítaní, že sme prešli do druhého čítania a prosím vás o podporu. Akonáhle tento zákon bude schválený, bude to veľké víťazstvo pre Slovensko aj vďaka vám, ktorí tento zákon podporíte. Ďakujem veľmi pekne, skončil som.